Kaitseministeerium	
	
 	16.11.2025 nr 3-2/2871 - 1	

	

	
Paljassaare tee 18, 20, 24, 24a, 26a, 28, 28c, 28e, 30, 30a, 30b, 30c, 32, 32b, 32c, 32d kinnistute ja lähiala detailplaneering		

Austatud Kaitseministeerium	

Tallinna Linnaplaneerimise Ametis on vastuvõtmise eelses seisundis Tallinna Linnavalitsuse 15. aprilli 2009 korraldusega nr 597-k algatatud „Paljassaare tee 18, 20, 24, 24a, 26a, 28, 28c, 28e, 30, 30a, 30b, 30c, 32, 32b, 32c, 32d kinnistute ja lähiala detailplaneeringu koostamise algatamine Põhja-Tallinnas ja keskkonnamõju strateegilise hindamise algatamine“ detailplaneering. Tegemist on kuni 30.06.2015 kehtinud planeerimisseaduse alusel menetletava detailplaneeringuga. 
Detailplaneeringu järgi on planeeritud alale kavandatud erineva suurusega jahtidele jahisadama võimalus ajutiste ujuvkaide ehk sadamapontoonide näol. Need on kalda külge kinnitatud konstruktsioonid, mida on vastavalt turunõudlusele ja ilmastikuoludele võimalik veest eemaldada või siis juurde lisada. Samuti oli 2016 – 2017 aasta lahenduses planeeritud rannapromenaadile planeeringuala lõunapoolsele osale jalakäijate sild, mis ühendab lõuna ja põhjakaid ning lisaks pidi planeeringualale jõudma Paljassaare tehissaarte detailplaneeringuga kavandatud lõunasild. 2025. aasta vastuvõtmise eelsel variandil on rannapromenaadile planeeringuala lõunapoolsele osale jalakäijate sild märgitud perspektiivseks ning Paljassaare tehissaarte lõunasilda ei ole enam märgitud, jäänud on ainult ujuvkaid, mida on samuti 2016. aastaga võrreldes oluliselt vähendatud.
Kaitseministeerium kooskõlastas detailplaneeringu 09.08.2010 kirjaga nr 12.1-2/2894 ja 04.08.2017 kirjaga nr 12-1/17/3184, sealhulgas viimases kirjas märkis Kaitseministeerium, et Kaitseministeeriumi hinnangul ei vähenda planeeringuga kavandatu riigikaitseliste ehitiste töövõimet. 
Kuni 30.06.2015 kehtinud PlanS § 161 lõige 1 sätestab, et avalikku veekogusse ehitist kavandava planeeringu planeerimisseaduse sama redaktsiooni § 18 kohaseks vastuvõtmiseks on vajalik Tehnilise Järelevalve Ameti (praegu Tarbijakaitse ja Tehnilise Järelevalve Amet, edaspidi TTJA) eelnev luba. Kuni 30.06.2015 kehtinud PlanS § 16 lõike 3 punktide 1 – 3 järgi võib TTJA keelduda loa andmisest põhjendatud juhul ning sätte järgi peetakse põhjendatud juhtudeks eelkõige, kui avalikku veekogusse planeeringuga kavandatav ehitis:
1) on vastuolus riigi julgeoleku huvidega;
2) on vastuolus keskkonnakaitse nõuetega;
3) häiriks lennuliiklust või laevateel laevaliiklust.
TTJA hinnangul (26.09.2025 kiri nr 16-6/25-12673-002) tuleks lennu- ja laevaliikluse mitte häirimise osas küsida detailplaneeringule ajakohast kooskõlastust Kaitseministeeriumilt. 2025. aasta detailplaneeringu lahendusega ei ole avalikku veekogusse kavandatud midagi uut võrreldes 2016 – 2017 lahendusega. Siiski TTJA suunitlustest lähtuvalt esitame teile detailplaneeringu täiendavaks kooskõlastamiseks.
Kokkuvõtlikult võrreldes algatatud detailplaneeringu lahendusega on planeeringulahendust muudetud, millest tulenevalt on detailplaneeringu eesmärki täiendatud ja täpsemalt planeeritud ehitusõigust kirjeldatud:
-	vähendatud planeeringuala 31,10 ha-lt 29,15 ha-le;
-	vähendatud on planeeritud hoonestuse korruselisust ning ära jäetud varasemalt kavandatud 14-korruselised hooned;
-	vähendatud on planeeritud korterite arvu 2491-lt 1948-le;
-	kavandatud parkimiskohti on vähendatud 3886-lt 1861-le;
-	suurendatud on uue kõrghaljastuse osakaalu alal;
-	varasemalt planeeritud kvartaalsete hoonestusalade keskelt on hoonemahud ära jäetud ning nende asemele on hoovialadele ette nähtud ka maaga seotud kõrghaljastuse alad;
-	kõikides kavandatud arendusetappides on tagatud nn 15 minuti linnaosa toimimine, kus on kavandatud nii äri-, ühiskondlik- kui ka elamuhoonestus;
-	muudetud on planeeritud ala hoonestust ning kavandatud erineva tüpoloogiaga hooned;
-	alale on kavandatud munitsipaallasteaed arenduse I etappi.	
-	vähendatud planeeringualale külalissadama tüüpi jahisadama jaoks ettenähtud ujuvkaid ehk sadamapontoone.
Palume tutvuda planeeringumaterjalidega Tallinna planeeringute registris aadressil https://tpr.tallinn.ee/DetailPlanning/Details/DP029910. Juhul, kui vajate täiendavat informatsiooni, palume pöörduda Tallinna Linnaplaneerimise Ameti arhitekti Veiko Toominga poole (tel 53236538; e-post veiko.toomingas@tallinnlv.ee). 

	
Lugupidamisega	

	
	
(allkirjastatud digitaalselt)	
Martin Karro	
ameti juhataja

	

	

Karel Raudmann
6404740 karel.raudmann@tallinnlv.ee